28 sonpanele by PE-lughawe gesteelPort Elizabeth- Internasionale Lughawe (Foto: SA Toerisme) Die polisie in die Oos-Kaap sal dringend ingryp ná lugvaartowerhede by hulle aangeklop het oor voortgesette diefstal van kabels en sonkragpanele by die Port Elizabeth- Internasionale Lughawe. Kol. Priscilla Naidu, woordvoerder van die polisie, het gesê na bewering is 28 sonkragpanele binne ses weke van die lughawe gesteel. “Die diefstal hou ŉ ernstige bedreiging in vir kommunikasie tussen lughawens en die beheertoring.” Naidu het gesê die polisie se honde-eenheid het Donderdag vroegoggend reageer op ŉ klag van ŉ diefstal wat aan die gang is by die lughawe. Sy het gesê vier verdagtes was glo besig om die heining te knip om toegang te bekom tot die lughawe. ŉ Beskrywing van die verdagtes is by die polisie aangemeld. Die verdagtes het, ná hulle lughawesekuriteit gesien het, in die bosse in gevlug. Die beamptes het ook die bosse ingevaar en die verdagtes opgemerk. Ná hulle ŉ paar keer gewaarsku is om stil te staan, het sers. Wallace Kettledas sy hond Bentley vrygelaat.” ŉ 19-jarige man is in hegtenis geneem. Die ander verdagtes het ontsnap. Hy bly in aanhouding en sal na verwagting binnekort in die landdroshof in Port Elizabeth verskyn.